**19-04-2020**

**Høringssvar vedr. Helhedsplan for byudvikling ved Årslev**

Fællesrådet i Harlev takker for oplæg til debat om forslag til ændring af kommuneplanens rammer for Årslev. Det glæder fællesrådet i Harlev, at Byrådet ønsker at udvikle en bydel med fokus på miljømæssig, social og økonomisk bæredygtig byudvikling og hilser et større fokus på den vestlige del af Aarhus Kommune meget velkommen. Fællesrådet ser udviklingen af et nyt bolig- og erhvervsområde ved Årslev som det første spæde skridt i den retning.

Af høringsmaterialet fremgår, at man ønsker at skabe en god sammenhæng mellem Årslev landsby og det kommende byområde. Det fremhæves at området har en god placering tæt på infrastruktur (Silkeborgvej) og motorveje. Desuden nævnes gode kollektive forbindelser til Aarhus samt en direkte forbindelse for cyklister ind til midtbyen via stierne langs Brabrand–søen.

Fællesrådet i Harlev er enig i, at vi i den vestlige del af Aarhus Kommune har en god placering ift. vej-strukturen. Det er vel at mærke på godt og ondt. Med en placering tæt på større veje følger oftest støjproblemer, barriereskabende virkninger og uskønne vej-anlæg. Byrådet bør prioritere støjdæmpende foranstaltninger, sikre krydsningsmuligheder og ikke mindst en arkitektonisk opgradering af Silkeborgvej, så Aarhus også præsenterer sig fra sin bedste side, når man kommer til byen fra vest.

I forlængelse heraf vil fællesrådet gerne opfordre til, at Byrådet ikke kun tænker på løsninger og sammenhænge i Årslev og omegn, men også på løsninger og sammenhænge med de tæt ved liggende byområder som f.eks. Harlev. Her skal især nævnes, at Byrådet bør tænke i fælles løsninger og opgradering for så vidt angår offentlig transport og stisystemer – som også dækker Harlev-området.

Desuden bider fællesrådet særligt mærke i, at man forventer, at det nye boligområde giver plads til ca. 4000 nye borgere. I Harlev Fællesrådet hilser vi udvikling i det vestlige af Århus kommune meget velkommen, men vil samtidig påpege et fortsat stort ønske om udvikling af nye boligområder i Harlev. Dertil kommer, at vi meget gerne vil høre nærmere om, hvordan nye borgere i Årslev skal serviceres med pasning, skole og pleje. Hvilken rolle forventes Harlev at få i den sammenhæng?

Fællesrådet ser frem til at høre nærmere samt at blive inddraget yderligere i den kommende proces med udvikling af nyt byområde ved Årslev.

Med venlig hilsen og på vegne af

Harlev Fællesråd

Merethe Jelsbak Raundahl, Formand.